CELEX: 32012H0724(19)
Language: da
Date: 2012-07-10 00:00:00
Title: Rådets henstilling af 10. juli 2012 om Polens nationale reformprogram for 2012 og med Rådets udtalelse om Polens konvergensprogram for 2012-2015

24.7.2012   
            
            
               DA
            
            
               Den Europæiske Unions Tidende
            
            
               C 219/65
            
         RÅDETS HENSTILLING
   af 10. juli 2012
   om Polens nationale reformprogram for 2012 og med Rådets udtalelse om Polens konvergensprogram for 2012-2015
   2012/C 219/19
   RÅDET FOR DEN EUROPÆISKE UNION,
   som henviser til traktaten om Den Europæiske Unions funktionsmåde, særlig artikel 121, stk. 2, og artikel 148, stk. 4,
   som henviser til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 9, stk. 2,
   som henviser til henstilling fra Europa-Kommissionen,
   som henviser til konklusioner fra Det Europæiske Råd,
   som henviser til udtalelse fra Beskæftigelsesudvalget,
   som har hørt Det Økonomiske og Finansielle Udvalg, og
   som tager følgende i betragtning:
   
               (1)
            
            
               Den 26. marts 2010 godkendte Det Europæiske Råd Kommissionens forslag til en ny strategi for vækst og beskæftigelse, Europa 2020, baseret på en øget samordning af de økonomiske politikker, som fokuserer på de nøgleområder, hvor der skal gøres en særlig indsats for at øge Europas potentiale for bæredygtig vækst og konkurrenceevne.
            
         
               (2)
            
            
               Rådet vedtog den 13. juli 2010 en henstilling om de overordnede retningslinjer for medlemsstaternes og Unionens økonomiske politikker (2010-2014) og den 21. oktober 2010 en afgørelse om retningslinjer for medlemsstaternes beskæftigelsespolitikker (2), som tilsammen udgør de »integrerede retningslinjer«. Medlemsstaterne blev opfordret til at tage de integrerede retningslinjer i betragtning i deres nationale økonomiske politik og beskæftigelsespolitik.
            
         
               (3)
            
            
               Den 12. juli 2011 vedtog Rådet en henstilling (3) om Polens nationale reformprogram for 2011 og afgav sin udtalelse om Polens opdaterede konvergensprogram for 2011-2014.
            
         
               (4)
            
            
               Den 23. november 2011 vedtog Kommissionen den anden årlige vækstundersøgelse, som markerede starten på det andet europæiske semester med forudgående og integreret politisk samordning, som er forankret i Europa 2020-strategien. Den 14. februar 2012 vedtog Kommissionen på basis af Europa-Parlamentets og Rådets forordning (EU) nr. 1176/2011 af 16. november 2011 om forebyggelse og korrektion af makroøkonomiske ubalancer (4) rapporten om varslingsmekanismen, hvori Polen ikke blev udpeget som en af de medlemsstater, for hvilke der ville blive gennemført en dybdegående undersøgelse.
            
         
               (5)
            
            
               Rådet vedtog den 1. december 2011 konklusioner, der opfordrede Udvalget for Social Beskyttelse til i samarbejde med Beskæftigelsesudvalget og andre udvalg at forelægge sine synspunkter vedrørende foranstaltninger, der er anbefalet inden for Europa 2020-politikcyklussen. Disse synspunkter udgør en del af Beskæftigelsesudvalgets udtalelse.
            
         
               (6)
            
            
               Europa-Parlamentet har været behørigt inddraget i Det Europæiske Semester i overensstemmelse med forordning (EF) nr. 1466/97 og vedtog den 15. februar 2012 en beslutning om beskæftigelse og sociale aspekter i den årlige vækstundersøgelse for 2012 og en beslutning om bidraget til den årlige vækstundersøgelse 2012.
            
         
               (7)
            
            
               Den 2. marts 2012 tilsluttede Det Europæiske Råd sig prioriteterne med henblik på sikring af finansiel stabilitet, finanspolitisk konsolidering og tiltag til fremme af vækst. Det understregede behovet for at fortsætte en differentieret og vækstfremmende finanspolitisk konsolidering, genetablere normale lånemuligheder i økonomien, fremme vækst og konkurrenceevne, håndtere arbejdsløsheden og de sociale konsekvenser af krisen og modernisere den offentlige forvaltning.
            
         
               (8)
            
            
               Den 2. marts 2012 opfordrede Det Europæiske Råd tillige de medlemsstater, der deltager i europluspagten, til at fremlægge deres tilsagn i så god tid, at de kan indgå i deres stabilitets- eller konvergensprogrammer og i deres nationale reformprogrammer.
            
         
               (9)
            
            
               Den 25. april 2012 forelagde Polen sit konvergensprogram for perioden 2012-2015, og den 27. april 2012 sit nationale reformprogram for 2012. For at tage hensyn til de indbyrdes sammenhænge mellem de to programmer er de blevet vurderet sammen.
            
         
               (10)
            
            
               Baseret på vurderingen af konvergensprogrammet i henhold til forordning (EF) nr. 1466/97 er Rådet af den opfattelse, at det makroøkonomiske scenarie, der danner grundlag for de budgetmæssige fremskrivninger i programmet, er realistisk og på linje med Kommissionens tjenestegrenes prognose fra foråret 2012. Den budgetstrategi, der er skitseret i konvergensprogrammet, har til formål at sikre korrektionen af det uforholdsmæssigt store overskud inden udgangen af 2012 og at nå den mellemfristede budgetmålsætning inden udgangen af 2015. Konvergensprogrammet bekræfter den mellemfristede budgetmålsætning på 1 %, som i tilstrækkelig grad afspejler kravene i stabilitets- og vækstpagten. Den planlagte korrektion af underskuddet er i overensstemmelse med den frist, som Rådet har fastsat, og de planlagte finanspolitiske tiltag er i overensstemmelse med Rådets henstilling i henhold til proceduren i forbindelse med uforholdsmæssigt store underskud. Set i lyset af den (genberegnede) strukturelle saldo (5) er det planlagte årlige fremskridt i retning af den mellemfristede budgetmålsætning større end 0,5 % af BNP (i strukturelle termer). Vækstraten for de offentlige udgifter, hvori de diskretionære foranstaltninger på indtægtssiden er indregnet, er på linje med stabilitets- og vækstpagtens benchmark i hele programperioden, men overskrider ifølge Kommissionens tjenestegrenes prognose fra foråret 2012 udgifternes benchmark med en lille margen i 2013. Sikringen af tilstrækkelige fremskridt hen imod den mellemfristede budgetmålsætning kan kræve yderligere tiltag, da man hovedsagelig er afhængig af større nedskæringer i udgifterne til offentlige investeringer, og da konvergensprogrammet i de sidste år ikke indeholder tilstrækkeligt deltaljerede foranstaltninger. Den offentlige gæld forventes at holde sig under 60 % af BNP i programperioden. De nationale myndigheder forudser et fald i gælden fra 56,3 % af BNP i 2011 til 49,7 % af BNP i 2015, hvorimod Kommissionen, der har taget højde for potentielle risici i forbindelse med konsolideringsplanerne, forventer en langsommere forbedring.
            
         
               (11)
            
            
               Regeringen har endnu ikke taget skridt til at vedtage en permanent udgiftsregel senest i 2013. Arbejdet med en permanent regel er stadig under forberedelse, og der foreligger endnu ingen nærmere oplysninger derom. Der er heller ikke gjort fremskridt med hensyn til at tilpasse klassificeringen af nationalregnskaberne til det Europæiske Nationalregnskabssystem (ENS95-standard) og forbedre koordineringen mellem forskellige regeringsniveauer i budgetlægningsprocessen.
            
         
               (12)
            
            
               Ungdomsarbejdsløsheden ligger over EU-gennemsnittet og skyldes hovedsagelig manglende overensstemmelse mellem udbudte og efterspurgte kompetencer og begrænset adgang til praktikpladser og uddannelse på arbejdspladsen. Der er planlagt foranstaltninger for at lette de unges indtræden på arbejdsmarkedet. Det delvise misbrug af selvstændig virksomhed og civilretlige kontrakter, som ikke er underlagt arbejdsmarkedslovgivningen, synes at være en årsag til arbejdsmarkedssegmentering og fattigdom blandt personer i beskæftigelse, som er blandt de højeste i Unionen. Derudover bør omfanget og tilstrækkeligheden af beskæftigelsesbetingede ydelser til lavindkomstgrupper undersøges.
            
         
               (13)
            
            
               Polen har i anden halvdel af 2011 iværksat gennemførelsen af en ambitiøs reform af de højere uddannelser. Den har til formål at skabe stærkere forbindelser mellem universiteterne og erhvervslivet og gøre noget ved den manglende overensstemmelse mellem udbudte og efterspurgte kompetencer. Reformen har til formål at gøre kurserne mere fleksible og lettere at tilpasse behovene på arbejdsmarkedet. Den fremmer også selvstændig erhvervsvirksomhed. Der er dog stadig behov for at forbedre undervisningens relevans og kvalitet, og her bør der især fokuseres på tertiære private institutioner.
            
         
               (14)
            
            
               Det er nødvendigt at øge antallet af kvinder på arbejdsmarkedet ved hjælp af et bedre børnepasningssystem. Polen har for øjeblikket den laveste indskrivningsprocent i Europa inden for førskoleundervisning. Dette skyldes manglen på pladser og en mangel på nødvendig infrastruktur. Regeringens erklæring om, at den vil frembringe yderligere midler til etablering af børnepasningsinstitutioner for børn i førskolealderen (3-5 år), afspejles ikke i finansloven for 2012. Det har bevirket, at nogle kommuner har lukket skoler og børnehaver.
            
         
               (15)
            
            
               For at gøre noget ved de ældre arbejdstageres lave erhvervsfrekvens har Polen vedtaget en generel reform af pensionssystemet. Den lovbestemte pensionsalder vil gradvist blive hævet fra 2013 og fremefter, til den når 67 år 2020 og 2040 for henholdsvis mænd (er nu på 65) og kvinder (er nu på 60). Polen har fortsat sin indsats for at begrænse fordelagtige pensionsvilkår for uniformeret servicepersonel. I 2011 vedtog Polen nogle ændringer af landbrugernes socialsikringsfond (KRUS). Denne reform er dog kun midlertidig og ikke tilstrækkelig set fra et arbejdsmarkedsperspektiv. Minearbejdere nyder stadig godt af en særlig pensionsordning.
            
         
               (16)
            
            
               Nylige reformer for at forbedre forskningsmiljøet tilsigter at belønne de institutioner, der udmærker sig, med skræddersyet finansiering. Det nationale forskningsprogram, som blev vedtaget i august 2011, er et vigtigt skridt i denne retning. Det er dog stadig uklart, hvordan prioriteringerne i dette program hænger sammen og føres videre inden for innovations- og industripolitikken.
            
         
               (17)
            
            
               De eksisterende restriktioner på levering af liberale tjenesteydelser er en stor hindring for yderligere vækst, især inden for byggeri, transport og sundhed. Regeringen har annonceret en plan om at begrænse reguleringen af liberale tjenesteydelser med 50 % både med hensyn til uddannelseskrav og licensudstedelse. På trods af de seneste foranstaltninger pålægges virksomhederne stadig tunge administrative byrder, og den offentlige forvaltning er fortsat ikke tilstrækkelig effektiv. De væsentligste problemområder er høje omkostninger i forbindelse med sikring af overholdelse af regler, kompliceret og skiftende skattelovgivning, mangelfuld kontrakthåndhævelse, langtrukne og besværlige licensudstedelses- og tilladelsesprocedurer samt ejendomsregistrerings- og zoneinddelingslovgivningen. Søgsmål og anden retsforfølgning er langtrukken, og der er et relativt højt antal verserende sager.
            
         
               (18)
            
            
               Vækst og konkurrence i energisektoren bremses af langsom gennemførelse af EU-lovgivning, især med hensyn til den anden og tredje energipakke og Europa-Parlamentets og Rådets direktiv 2009/28/EF af 23. april 2009 om fremme af anvendelsen af energi fra vedvarende energikilder (6) (direktivet om vedvarende energi) samt igangværende overtrædelsesprocedurer. Mens motorvejs- og motortrafikvejsnettet er under omfattende udbygning støttet af EU-midler, er behovet for investeringer i jernbanenettet endnu mere påtrængende i betragtning af infrastrukturens meget ringe forfatning. Polen gør ikke fuldt ud brug af de midler, som Samhørighedsfonden stiller til rådighed til dette formål. Der er stadig hindringer for jernbanemarkedets effektive funktion.
            
         
               (19)
            
            
               Polen har givet en række tilsagn inden for rammerne af europluspagten. Disse tilsagn og gennemførelsen af de tilsagn, der blev givet i 2011, vedrører fremme af beskæftigelsen, forbedring af konkurrenceevnen, styrkelse af de offentlige finansers holdbarhed og forbedring af den finansielle stabilitet. Kommissionen har vurderet gennemførelsen af tilsagnene givet inden for rammerne af europluspagten. Der er taget hensyn til resultaterne af denne vurdering i henstillingerne.
            
         
               (20)
            
            
               Som led i Det Europæiske Semester har Kommissionen gennemført en omfattende analyse af Polens økonomiske politik. Den har vurderet konvergensprogrammet og det nationale reformprogram. Kommissionen har ikke blot taget hensyn til deres relevans for en holdbar finanspolitik og socioøkonomisk politik, men også til, i hvor høj grad de er i overensstemmelse med EU's regler og retningslinjer, da der er behov for at styrke Unionens samlede økonomiske styring, ved at der fra EU-niveau gives input til kommende nationale beslutninger. Kommissionens henstillinger inden for rammerne af Det Europæiske Semester er afspejlet i henstilling 1-6 nedenfor.
            
         
               (21)
            
            
               På baggrund af denne vurdering har Rådet gennemgået konvergensprogrammet, og Rådets udtalelse (7) afspejles især i henstilling 1 nedenfor,
            
         HENSTILLER, at Polen i perioden 2012-2013 træffer foranstaltninger med henblik på at:
   
               1)
            
            
               sikre de planlagte fremskridt hen imod korrektionen af det uforholdsmæssigt store underskud. Fuldt ud gennemføre budgettet for 2012 og opnå den strukturelle tilpasningsindsats, der er angivet i Rådets henstillinger under proceduren i forbindelse med uforholdsmæssigt store underskud. Efterfølgende specificere de nødvendige foranstaltninger med henblik på at sikre den planlagte gennemførelse af budgetstrategien for 2013 og videre frem, hvormed der sikres en tilstrækkelig strukturel tilpasning med de fornødne fremskridt hen imod den mellemfristede budgetmålsætning, herunder overholdelse af udgifternes benchmark. Minimere besparelser i fremtidige vækstfremmende udgifter og sikre en bedre overholdelse af skattereglerne
            
         
               2)
            
            
               fremskynde reformen af de finanspolitiske rammer ved at indføre lovgivning med henblik på at indføre en permanent udgiftsregel i 2013. Denne regel bør være i overensstemmelse med ENS. Træffe foranstaltninger til at styrke koordineringsmekanismerne mellem de forskellige regeringsniveauer i den mellemfristede og årlige budgetlægning
            
         
               3)
            
            
               reducere ungdomsarbejdsløsheden, øge udbuddet af praktikpladser og uddannelse på arbejdspladsen, forbedre kvaliteten af erhvervsuddannelserne og indføre den foreslåede strategi for livslang læring. Bedre tilpasning af uddannelsesudbyttet med arbejdsmarkedets behov og forbedre kvaliteten af undervisningen. For at bekæmpe arbejdsmarkedets segmentering og fattigdom blandt personer i beskæftigelse begrænse brugen af civilretlige kontrakter og udvidelse af prøveperioden til også at omfatte faste kontrakter
            
         
               4)
            
            
               styrke indsatsen for at øge kvinders erhvervsfrekvens og indskrivningen i småbørnspasningsordninger og førskoleundervisning ved at sikre stabil finansiering og investering i offentlig infrastruktur, kvalificeret personale og rimelige priser. Ændre den etablerede praksis med hensyn til tidlig tilbagetrækning, så arbejdstagerne er ældre, når de forlader arbejdsmarkedet. Udfase den særlige pensionsordning for minearbejdere med henblik på at integrere dem i den almindelige ordning. Tage mere ambitiøse og permanente skridt hen imod en reform af KRUS, så den bedre afspejler individuelle indkomster
            
         
               5)
            
            
               træffe yderligere foranstaltninger for at sikre et innovationsvenligt erhvervsklima via bedre forbindelser mellem forskning, innovation og industri og ved at definere fælles prioriterede områder og instrumenter, der kan understøtte hele innovationscyklussen. Forbedre adgangen til finansiering af forsknings- og innovationsaktiviteter ved brug af garantier og mellemfinansiering
            
         
               6)
            
            
               styrke indsatsen for at forbedre incitamenterne til at investere i energiproduktion og energieffektivitet i hele energikæden, fremskynde udviklingen af elforsyningsnettet, herunder sammenkoblinger på tværs af grænserne, fjerne hindringerne for handel med elektricitet på tværs af grænserne og øge konkurrencen i gassektoren ved at udfase prisreguleringen og oprette en handelsplatform for gas. Styrke jernbanetilsynsmyndighedens rolle og ressourcer og sikre en effektiv og hurtig gennemførelse af jernbaneprojekter. Reducere restriktionerne på liberale tjenesteydelser og forenkle kontrakthåndhævelse og krav til byggetilladelser.
            
         
      Udfærdiget i Bruxelles, den 10. juli 2012.
      
         
            På Rådets vegne
         
         V. SHIARLY
         
            Formand
         
      
   
   
      (1)  EFT L 209 af 2.8.1997, s. 1.
   
      (2)  Bibeholdt for 2012 ved Rådets afgørelse 2012/238/EU af 26. april 2012 om retningslinjer for medlemsstaternes beskæftigelsespolitikker (EUT L 119 af 4.5.2012, s. 47).
   
      (3)  EUT C 217 af 23.7.2011, s. 5.
   
      (4)  EUT L 306 af 23.11.2011, s. 25.
   
      (5)  Den konjunkturkorrigerede saldo eksklusive engangsforanstaltninger og midlertidige foranstaltninger som genberegnet af Kommissionens tjenestegrene på basis af oplysningerne i programmet og ved hjælp af den i fællesskab aftalte metode.
   
      (6)  EUT L 140 af 5.6.2009, s. 16.
   
      (7)  I henhold til artikel 9, stk. 2, i forordning (EF) nr. 1466/97.